text: Formand om ny asylpolitik: Jeg synes, det er en dårlig idé
  14 oktober 2014 kl. 07.08
  Regeringens nye asylpolitik kritiseres af baglandet i Sydjylland.
  - Jeg synes, det er en dårlig idé, at man adskiller familierne på den måde. Sådan siger Niels Kristian Refstrup, formand for Sydjyllands Storkreds for Radikale Venstre til TV SYD.
  Regeringen har strammet asylpolitikken, og et forslag om at begrænse adgangen til familiesammenføring for flygtninge har nu fået Niels Kristian Refstrup til vise sin utilfredshed.
  - Jeg mener, at det kan give nogle traumer for børnene, som er helt unødvendige i denne situation, siger han og fortsætter:
  - Vi skal være villige til at ofre nogle flere penge på det. Vi har vist, at vi kan handle hurtigt, og det må vi også gøre i denne situation.
  Regeringen har selv forklaret stramningen med, at der kommer langt flere flygtninge til Danmark, blandt andet på grund af de mange ramte områder i verden. Men det mener formanden ikke er en gyldig grund.
  - Jeg synes, vi har råd til at have en anstændig politik på det her område. Vi er et rigt og humanistisk land, og derfor skal vi hjælpe.
  Niels Kristian Refstrup ser samarbejde mellem landene som en mulig løsning:
  - Det er klart, at vi som land ikke kan løse alle flygtningeproblemer, så vi bør gå sammen med de andre EU-lande.
  